정조 13년
己酉正月十七日辰時上御誠正閣大臣備局堂上引見入侍時左議政李性源右議政蔡濟恭左參贊金華鎭戶曹判書徐有隣漢城判尹李在簡行副司直鄭昌順兵曹判書李文源判敦寧金尙集行副司直徐有防李秉模刑曹判書沈頤之行副司直徐有大金思穆行都承旨金載瓚行副司直金持默行副護軍趙心泰副校理李魯述持平李聖輪右承旨朴天衡假注書徐有聞事變假注書劉師玶記注官金鳳顯記事官李相璜以次進伏訖性源等曰日寒猶峭聖體若何上曰一樣矣性源等曰王大妃殿氣候若何上曰一樣矣性源等曰惠慶宮氣候若何上曰一樣矣性源等曰向者陪班駭奔於禮當然而臣等忝居三事不能董飭庶僚班儀則未得趁時成列趨走則專欠擎跪曲拳以致進御法服久臨齋殿押班監察之汰拿豈足以贖臣等失職之辜哉惶悚之極不知所達上曰過矣上曰近日諸臣全昧趨蹌之節向於社壇擧動時見右相趨蹌中矩蓋自先朝久侍近密動容周旋自能嫺習心甚嘉之左相則肥碩之故行步未捷固也而重臣中惟金華鎭沈頤之善於趨蹌此外未之見也緩趨則近於倨傲疾趨則幾至顚仆滔滔皆是豈非可悶乎習容觀古禮也士夫間年少者在家能私習趨走之節故雖在宗廟朝廷之上周旋之際自可以不失儀度而今則未有行之者卿等須申飭可也濟恭曰威可畏也儀可象也威儀之際不可不愼緩趨之傲固無可論而蹶者趨者反動其心則亦非規度矣性源曰搢紳間善趨者絶罕誠可悶也上曰故待敎少年中最能善趨已作陳跡矣性源曰今日賓對吏曹判書李𡊠旣書進字單子修整入啓之後忽稱纔違政牌有難進參追後懸病事體誠爲未安推考何如上曰依爲之出擧條上敎性源曰卿向有焚黃之請矣何以爲之性源曰臣之先墓見爲數三處故來往將費四五日非久欲請長暇矣上曰長暇豈可易乎陵幸在近斯速往來好矣濟恭曰焚黃之典榮先先在臣等實爲感幸而臣之祖父母山在湖中父母山亦在畿內矣上曰何時欲往來乎濟恭曰左相旣己先請小臣勢將次第陳請矣上曰稍待春和往來好矣性源曰日前玉堂箚中請罪臺臣而批旨無發落其時停啓之臺諫玉堂安得不請罪乎上曰伊時聞承宣言則只是辭職別無他說云故仍賜例批承宣之不爲提奏極爲非矣上曰左副承旨入侍師玶承命出傳左副承旨洪仁浩追入進伏上曰韓啓玉頗精明是何人也今番北伯所薦三人皆得通淸耶性源曰然矣三人中一二人通淸猶或可也而至於三人之一時竝通似涉太過至若瑞興府使望旣無履歷又復居中而遽擬三品豈非驟陞乎上曰侍從可合之人雖抄錄登聞而一時三人殆若守令薦之例者已涉如何其人之言論風采雖云可合而一政竝通尤涉未安矣至於瑞興則雖是居中旣已落空且聞治績甚善況準朔當遷則陞擬見窠似無不可苟得其人何論驟陞乎性源曰首擬人猶可也而副末望皆以北人擬入此爲不審也上曰此則似然矣性源曰臣於日前筵席以瑞興府使望筒事請銓堂推考而北路三通淸事未諳委折尙未提奏矣今伏承下敎始知本事北伯之擬送三人有若政望者已是未安伊日筵敎旣無一時竝通之命而銓官之略不留難一望三通者亦難免不審之失咸鏡監司李崇祐吏曹判書李𡊠竝推考何如上曰依爲之出擧條性源曰此統制使李漢豐狀啓也以爲本營支放取用專靠於嶺沿船運之地故沿餉漸縮排比沒策而湖運定界乃以距蟾津四百里爲限故畢竟通運只是光陽順天樂安興陽求禮等五邑而耗條輸致不過爲四百包取補支放者自歸於有名無實今若一依當初狀聞海南康津靈巖珍島長興寶城等六邑及所屬各鎭竝爲通運則庶可以牽補架漏若其山沿穀相換之道最是從便裒益之方今以湖南未船運各邑所在十一萬石嶺南山郡所在三萬餘石參量多少換置於湖沿許運之處嶺沿船粟之地則此是衙門號令之文簿上相換而已元無穀摠減縮之端合有變通之道而此不過一時之救急終非經遠之長策臣營八戰船所屬射夫防軍等休番條木三十五同三疋內三同三十疋自臣營從前收捧其餘三十一同二十三疋及各鎭條一百一同十九疋竝自監營句管轉勘於備局此旣臣營所關水軍中休番條則自臣營捧留會錄事理當然今若以此限十年劃付臣營以作設屯之資買土收穫之數關由備局必待十年而後始許充數於支放之中則實有永久資益之幸竝令廟堂稟旨分付矣統營以三南海防之第一重鎭物力雄饒軍民霑丐轅門內四千戶緩急足恃而近年以來凋弊日甚穀簿則耗縮過半將士則支放不足而嶺穀之移貿旣有禁湖粟之運輸又定式目下排比實患無策每年陳請不勝紛紜不可不趁今應副以爲救弊蘇殘之道矣今此所請三條中六邑鎭之通運各衙門之互換不害爲一時救急而兩南各邑事情有難遙度關問道臣使之爛熟講究待狀聞許施恐爲合宜至於設屯事故名將亦有行之者永久之利莫大於此而限以歲年事涉遼遠且休番木專屬之請似欠商量此則置之臣意則三條外移貿一條若使該營定數往復於道臣均排沿邑而嚴禁其勒授濫捧之弊則庶爲方便一助矣曾經兩道伯及統帥諸宰今方登筵下詢處之何如上曰右相之意何如右議政蔡濟恭曰統營事誠可悶矣欲顧念支放則民弊立至欲顧念民弊則支放沒策狀啓中所請三條未見其必爲可施而左相旣請關問兩道伯待其狀聞來到更爲覆奏似未晩矣以臣迷見其中屯田一條爲最無弊最可行而屯田非天墜之物非有財力不可以成矣所請休番木曾經道臣皆以爲掣礙難施此則不可强令移付而第念休番木百餘同以錢計之則不過爲萬兩左右嶺伯統帥若不以物我置之胸中一心爲公有所方便則雖非休木一年之內豈無從他路萬兩區劃之道而一年萬兩年年如之則十年所劃將爲十萬狀啓中所欲得者不過爲十年內十萬之數而已假令朝家一年萬兩之外加劃一萬則十年當就之事可成於五年之內此豈非無弊於沿峽之民有補於支放之計者乎若其設屯始終自當有臨時節目已爲嚴約束定規模之地矣如是之後統營安敢以支放等事煩請朝廷乎雖然嶺伯不以自己事視之以期必成則以統帥之力恐未易獨辦此則惟在朝家勸飭之如何矣上曰備堂中曾經嶺伯統帥人各陳所見可也華鎭曰統營支放之不足專由穀簿之漸縮而今此所請三條難保其俱無弊端至若射木亦不可年年劃給臣意則統穀中山郡與遠邑難於船運處賣其當年耗條如前移貿最似便宜而第於散錢斂穀之際誠有勒授濫捧之弊故近雖不得已防塞今若自該營定數往復於道臣關飭於移貿各邑互相句檢毋使本價中間剋減及其收捧之時分遣偏裨眼同精捧仍卽領來則庶可爲省弊補用之道矣在簡曰統營立本防禁卽臣待罪嶺伯時所狀請者也雖以移貿爲名其實則立本也錢還也今不可更許闊狹至於湖南船運非曰無弊而比諸嶺沿道里反復近焉嶺沿所行之事行於湖沿恐無不可矣文源曰臣則莅任嶺藩未久矣凡於道內事不能領會而至於統營釐弊之端尤未及周察故詢問之下不敢仰達矣昌順曰臣於待罪嶺藩時巡到統營則統帥盛言本營凋殘支放不足之弊救弊之道不過曰山沿之穀相換也立本之規宜復而若欲換置穀物則統穀移轉爲邑巨弊蓋其收捧之際專不恤民故民邑不願若欲錢還立本則春散秋斂便一靑苗之新法其爲流弊不可勝言如使統帥約己奉公自可無不足之患古之爲將者兵民相錯民不知兵豈必虐民而後可以養兵哉忠武公壬辰禦倭之時初無朝家轉餉之費而猶能積穀如山今則統營所用半是爲私朝廷大小文武戎裝之具多出統營今若稍加撙節於私求之酬應亦可少補於公費之需用而不此之爲私費則如前而公用不足則輒請朝家折給錢穀臣意則欲救統營之弊莫如統帥之得人也然而今此所請三條之中屯田之設最似無弊而可得長久矣尙集曰統營事臣誠莫曉其弊源當初支放之數必有商量排比而近年以來每患不足輒煩陳請者實爲訝異不但穀簿之耗縮似緣冗額之增加以致廩料之不贍如欲矯弊宜先祛此另加嚴飭一依設置之前規恐合事宜至於移貿便否臣未的知屯田一款亦難保其善成矣秉模曰統營移貿之防禁爲其近於立本非不是守經之論而第念救弊之道實無出於湖運及移貿則湖運準許之前恐不可不許其移貿然移貿之數若至數萬石或萬餘石則沿民亦無以支堪臣意則定以五六千石每年自統營枚擧所貿之數文移道臣後行關於沿海七八邑如數貿置及其取用之時自該營從便運去則當春錢荒之際民不無聊賴而統裨濫捧之習各邑直納之弊似不至如前矣有大曰統營巨鎭也一年支放通計二萬餘包而近年以來穀簿漸縮昔之四五十萬穀今不滿二十萬包耗條之不能當一年其勢固然也他道穀物欲船移則該道不應至於衙門互換實非難事亦不聽施此是道臣不能一體相須於巡統而然矣以此之故莫重海防將至難支之境誠極悶然今此設屯之請可謂萬全之計而休番木之許劃亦未可必臣意則雖有銷刻之嫌不得船運之穀物依前移貿於沿邑俾得補用而收效恐合事宜矣心泰曰統營之凋弊難支已自朝家洞燭而今此統帥狀啓中設屯一款實是重鎭經遠之圖而臣昨年待罪本營時亦按古事忠武公李舜臣創設屯田於嶺湖諸處而伊後帥臣漸次廣置添補於營需霑丐於軍民誠不淺尠矣以是之故若語到儲穀之方則一營軍校咸曰設置屯田莫不交口稱道而以其財力之無所出處迄未成就今若依狀請歲劃休番木限十年作屯則裕兵足食之要無出此右而第以臣淺見言之此猶十年後收效者每年數萬石生穀之道卽目下急先務而湖運未行移貿見阻又不得換穀則許多支放之資自統營從何以取辦不使之匱乏乎此非細憂惟待朝家處分而至於湖運臣之再昨年狀請旣許順天以下十二邑鎭之竝輸蟾津矣自順天抵海南海路不過數百里初無險津之可虞而比諸嶺左沿延日慶州等邑自來通運處海程遠近險夷不啻徑庭則南海以東諸邑鎭一體許運以廣儲穀之方似好矣性源曰諸宰所陳各有意見而臣意則關問兩南伯使之指一狀聞好矣上曰兩南伯與統帥其間無異鑿枘一曰爲民一曰掌戎各主膠守之見不思共濟之義統營之轉益凋弊未必不由於此今雖以此狀本詢于兩南伯而南伯決無看作已事爲統帥盡心措處之理然民弊有無亦不可不問於按一道者第依卿言自本司關問兩道伯後稟處設屯事右相意見亦有所據令統帥條陳其如何設施如何鳩聚之方以爲可用用不可用不用之地而統閫設始今爲幾百年而前此未嘗有穀少財竭之說忽自近年以來爲統帥者莅任則輒有一番狀聞而夷考原狀辭意則言言說貧事事牟利殆作每帥不可廢之前例公事廟堂亦不指一決給如是之際國體不尊予則曰端本之政在於峙穀穀簿不可不復舊如欲復舊則亦豈無其方此一款亦問于統帥指陳所見可也出擧條上曰統營救弊之議眞所謂作舍道傍矣自廟堂不能指一究竟又使兩道臣陳聞則豈肯爲統帥出謀發力不念有弊於民邑乎予意則惟在稍減嶺營營況方可以救得統營一分之弊矣上曰今日次對之進定專爲嶺穀船運事也北伯書中以二月海船之難期穩泊有三四月裝發之說云誠若所傳則北伯事無乃錯料乎性源曰聖敎至當矣目今北民頷顑惟恃嶺穀爲命脈雖今急急裝發尙患不及又豈可自朝家退定期限乎濟恭曰初運旣發船則惟當鱗次裝載三四月則恐太晩矣上曰曾經嶺伯人各陳所見可也華鎭曰海路可憂何時不然則必指三四月爲期云者恐未然矣在簡曰臣於日前見北伯私書而別無三四月退期之說矣昌順曰往在癸未船運北穀於湖西也始自正月迄于三月可知二月之無拘矣秉模曰凡事貴在淬勵精神今當董整裝發之時忽又緩期則必將有渙散之慮臣意亦以爲三四月之說近於錯料矣尙集曰旣請穀物又欲退期北民之不至遑急可以推知矣上曰戶判亦陳所見可也有隣曰北伯私書雖如此而領運督運兩差員旣己齊集許久留滯已爲貽弊之端自朝家雖已別給供饋之需拖至三四月則萬萬可悶至於船隻沙格今旣鳩聚整待忽使姑徐云爾則實是行不得之事也上曰諸議如此予已料之矣今不必別加催促亦不宜示以稽緩斟量事勢隨便裝發之意戶判書報嶺伯好矣上曰前嶺伯事卿則知其委折乎性源曰臣亦未知其緣何委折而俄與右相酬酢處分或近於曲循矣上曰此非曲循而然耳蓋前嶺伯自除拜以後以不赴爲主其間雖無朝紙見出者累下飭敎無意膺命至於以此添病云豈非可怪乎如是而勸令赴任徒損國體故以永拔銓任及藩任之望事昨有下敎矣鄭家規模本不如是而斯人則有此崖異之擧看作高致誠莫曉也以銓任時處義引用藩任古亦有是否今人才智別無彼優此劣之可言則在此人何獨苦辭乎此後除拜者孰肯自以爲才智凡百勝於若人而樂赴哉且以腴藩爲辭則赴腴藩者擧皆以貪濁爲嫌乎性源曰上敎誠然矣上曰嶺南雄藩也方伯不可不愼簡卿等有商量者乎性源曰若都承旨金載瓚則素有風力可以彈壓一道若金思穆則綜核詳明俱合是任矣上曰此兩宰臣新遞藩任外此亦有可合者乎性源曰若論未經藩任人則亦有尹師國矣濟恭曰方伯愼簡固自不輕而未經守令則終無履歷自多生疎之患若是通才雋望則固不必拘於是例而通才未必多得況嶺南土地幅圓之廣錢穀甲兵之多比諸關西殆有加焉不可不以累典州郡者擇送惟在聖簡矣上曰予意則錦伯人旣精明治又老鍊且經州郡方伯似可彈壓雄藩卿等之意何如性源曰臣與錦伯曾作僚於玉署稔知其爲人且近見狀辭尤見其綜明聖敎誠合當矣濟恭曰臣則雖未親熟而以近日狀辭觀之可知其治績矣上曰當此恢蕩之時藩任中亦不可獨漏錦伯若移嶺伯則其代誰可合者性源曰漢城右尹權儼[權]旣以才諝陞資且經郡邑恐合是任矣上曰右相之意何如濟恭曰惟在聖簡矣性源曰聖詢之下不爲擧似必待臣之指陳臣於右相不能無芥懷矣濟恭曰廟堂格例必先自首席陳奏臣何敢越次仰對乎上曰筵退後政官就議大臣方伯望使卽擬入可也文源曰歲首老人陞資者至於十餘人而實職無以區處五衛將吳正根兼帶僉樞改差何如上曰依爲之出擧條上曰兵判於格例間事每以擺脫爲主凡於政望之做錯政官例入惶恐待罪原望則直請勿施而此兵判則輒請相換此已無前例之事且於永禧殿動駕時以五衛將不爲備員乃請先罷拿處其意似請先罷後拿而所奏則以先罷拿處爲請此等請律卿等曾見之乎性源曰臣於爲承宣時右相爲兵判請罪行首宣傳官以罷拿故臣以爲旣非經筵直請罷拿有違格例仰請推考而蒙允矣筵退後右相謂以本兵之長請罷一宣傳官豈至問備云矣上曰兵判之請罪宣傳官以罷拿別無不可爲之端矣上曰兵判每事做錯則輒自處以新從加平來未免生疎云而此重臣豈眞不知而然哉生於京長於京寓居加平不過數年事豈可以加平人自處乎其心以擺脫公務爲高致故耳左相何不隨事誨諭乎性源曰臣亦種種相勉耳頤之曰秋曹決獄今方次第擧行而去年閑良輩侵犯騎判時首倡者卽尹之益也伊時有待用刑棍配之敎矣決棍幾度後發配乎上曰大臣之意何如性源曰若是作拏首倡之人則固當重棍遠配而其餘隨從付之蕩滌之科亦無妨矣濟恭曰臣意亦如左相矣上曰筵退後更問大臣處之可也頤之曰再昨年因戶曹草記法聖倉漕船到京江致敗委折待用刑究覈監色沙格十八名姑爲下送本土事判下矣今旣用刑所當依前下敎捉來擧行昨年興陽稅船之到京致敗事情與此無異沙格等之待用刑拘囚者亦當一體勘處而不可無一番稟處故敢此仰達矣上曰戶判詳陳其委折可也有隣曰興陽稅船致敗事在昨年而敗船船格之必於敗船地方究覈情節滿三年準十次後移送原籍官立法本意所以嚴懲故敗之習也京江是部字內故自秋曹倣此擧行而今若憫其滯囚難於究覈不待三年十次徑先勘處則有乖法意年前畿湖兩道以敗船罪人之許多保授有主客俱困之慮故三年內先爲還送原籍官準十次究覈未拯米分徵竝令原籍官施行事道臣狀請蒙允興陽船格依此例移送原籍官推覈而船格輩雖曰部字內人部字內亦有高陽楊州之分屬處隨其分屬處移送則可以除京獄囚繫之弊可以存故敗懲勵之法矣法聖漕船致敗一款事在再昨年前判書時而法聖原籍官旣是靈光則此亦一體付之靈光準式擧行恐合事宜矣性源曰此與輕罪有異依戶判所奏以其法治其罪恐爲合宜矣濟恭曰戶判所奏一則除京獄滯囚之弊一則嚴故敗懲治之法依此擧行恐爲得宜矣上曰依爲之出擧條文源曰額外禁軍元永喆日前內試射鐵箭應射時現捉助繩依下敎棍問渠旣自服而拘留本營何以處之乎敢稟上曰移送法司可也出擧條文源曰一內禁軍金尙埰內試射時伏地緣由依下敎査問則以爲渠之七代祖壬辰戰亡人淮陽府使金練光事蹟欲爲上徹有此伏地之擧云矣私門事蹟之敢要登覽已涉干恩而咫尺帳殿肆然伏地者尤極痛駭金尙埰自臣營嚴加懲勵以杜猥越之習何如上曰依爲之出擧條上曰臺臣進前聖輪進前曰妖宦壽賢之締結一種嗜利之凶徒爛漫和通之狀渠旣明白納招則豈可一日容貸於覆載之間乎今此酌處之命實出好生之德意而三尺至嚴不可島縣爲奴而止請大靜縣爲奴罪人金壽賢依律處斷上曰不允出擧條聖輪曰爲奴罪人河翼龍敢以罔測之說做作眞諺之書暗投宮禁之中欲售危逼之計究其所爲萬萬窮凶決不可一刻容貸於覆載之間請興陽縣爲奴罪人河翼龍亟令王府設鞫得情夬正王法上曰不允出擧條聖輪曰李魯春之罪可勝誅哉當夏賊居銓之日挺身出氣扶護汲引者卽一尹得孚則一自劇賊逆變之後苟有一分臣死之義者纔說尹得孚三字固當髮豎膽掉深惡痛絶之不暇而噫彼魯春抑何心腸投疏附麗極意營護營護之不足至於奬詡又從以掇拾劇逆之話頭要作化身之左契顯售網打之凶圖究厥旨意萬萬叵測卽其現發之跡已難免黨與之誅則渠之鬼蜮之狀反覆之態猶是薄物細故世道乖亂義理晦塞難言之憂迫在朝夕如此陰謀祕計有非一魯春所自獨辦者也實由於近來隄防漸弛人心陷溺乘機逞凶寔繁其徒慫慂指使必有其人苟欲鋤治其根本打破其窩窟則惟有嚴覈魯春得其眞贓遏絶亂萌之圖而初旣囚之南間旋又移之馬房末乃保放偃息自在閱歷歲月終未窮覈刑法之乖當輿情之憤鬱已無可言而今又酌遽命安置渠之負犯何等至重關係何等不輕而群請終不允從王章漸就惟輕醜類凶徒無所懲畏將不知幾箇魯春闖出於何地思之及此寧不大可懼哉請還寢李魯春絶島安置之命亟令王府設鞫嚴問期於得情上曰不允出擧條聖輪曰今番逆獄凶復逆喆爲之機括則到今鉤覈之道惟在於干連兩賊之類惟彼寧鎭卽是尙喆之子善復之壻則情節之交通陰謀之綢繆不在別人皆出寧鎭之來往則捨此寧鎭更何究覈而移送捕廳之後未卽訊問旋爲酌處獄體疎忽已無可言刑政壞損莫此爲甚請罪人寧鎭亟令王府設鞫嚴問期於得情上曰日昨院啓旣已停啓府啓亦爲停之可也聖輪曰人見各異諫院雖停啓臣則不敢奉承矣上曰安用多言斯速傳啓可也聖輪曰聖敎雖極截嚴此啓決不可遽停惟有遄被嚴譴而己性源曰臺臣以遐土之人初登筵席能擧職爭執可尙非可罪也夬賜聖批以示優容之意是臣區區之望也上賜批曰不允仍敎聖輪曰今姑賜批日後傳啓時則停啓可也聖輪曰臣以遐鄕賤蹤萬不近似於淸朝耳目之任而猥叨言職初登筵席以寧鎭停啓事屢屢爭執至被嚴敎以臣情踪其何敢一刻晏然臺次乎請命遞斥臣職上曰勿辭亦勿退待出擧條聖輪曰趙時偉本以凶譎之人濟以陰祕之性賣權市勢一門之盤據旣固樂禍貪忮半世之側目亦久年前邦慶八域含生莫不蹈舞而噫彼時偉抑何心腸敢懷凶圖言辭之間顯示不悅稠廣之中揚臂咆哱卽此一款於渠凶逆之斷案而及至宇鎭擬帥之謀出而眞贓綻露無餘矣渠旣躐取淸顯無欲不遂而敢懷無厭之慾締結妖宇之父子圖占戎權其心所在路人亦知究厥情節決不可島置而止請島置罪人趙時偉亟令王府設鞫嚴問期於得情上曰不允出擧條聖輪曰新除授掌令宋景煥時在忠淸道舒川地掌令趙星逵時在溫陽地司諫院獻納柳匡國時在木川地正言申大龜時在鎭川地正言徐有鍊時在京畿抱川地請竝斯速乘馹上來事下諭上曰依啓出擧條命書傳敎曰壽職加資中未付僉樞之多莫如今年云實僉知竝改差自今政次次備擬事分付命退諸臣以次退出